DA Den Europæiske Unions Tidende CE 183/1

FÆLLES HOLDNING (EF) Nr. 25/2005

fastlagt af Rådet den 21. juni 2005

med henblik på vedtagelse af Europa-Parlamentets og Rådets forordning (EF) nr. … /2005 om visse fluorholdige drivhusgasser

(2005/C 183 E/01)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 175, stk. 1, og artikel 95 med hensyn til artikel 7, 8 og 9 i denne forordning,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter proceduren i traktatens artikel 251 (2), og

ud fra følgende betragtninger:

(1) I sjette miljøhandlingsprogram (3) anføres klimaændringer som et prioriteret indsatsområde. I programmet erkendes det, at Fællesskabet er forpligtet til i perioden 2008-2012 at opnå en 8 %'s reduktion i emissionen af drivhusgasser i forhold til 1990-niveauet, og at de globale drivhusgasemissioner på længere sigt skal nedbringes med ca. 70 % i forhold til 1990-niveauet.

(2) Endemålet for De Forenede Nationers rammekonvention om klimaændringer, som blev godkendt ved Rådets afgørelse 94/69/EF af 15. december 1993 om indgåelse af De Forenede Nationers rammekonvention om klimaændringer (4), er at opnå en stabilisering af koncentrationerne af drivhusgasser i atmosfæren på et niveau, som forhindrer farlig menneskeskabt påvirkning af klimasystemet.

(3) Rådets beslutning 2002/358/EF af 25. april 2002 om godkendelse på Det Europæiske Fællesskabs vegne af Kyoto-protokollen til De Forenede Nationers rammekonvention om klimaændringer og om den fælles opfyldelse af forpligtelserne i forbindelse hermed (5) forpligter Fællesskabet og dets medlemsstater til i perioden 2008-2012 at reducere deres samlede menneskeskabte emissioner af de i bilag A til Kyoto-protokollen opførte drivhusgasser med 8 % i forhold til 1990-niveauet.

(4) Der bør fastsættes bestemmelser om forebyggelse og minimering af emissioner af fluorholdige drivhusgasser, uden at dette berører Rådets direktiv 75/442/EØF af 15. juli 1975 om affald (6), Rådets direktiv 96/61/EF af 24. september 1996 om integreret forebyggelse og bekæmpelse af forurening (7), Europa-Parlamentets og Rådets direktiv 2000/53/EF af 18. september 2000 om udrangerede køretøjer (8) og Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr (WEEE) (9).

(5) Det primære formål med denne forordning er at reducere emissionerne af de fluorholdige drivhusgasser, der er omfattet af Kyoto-protokollen, og dermed at beskytte miljøet. Retsgrundlaget bør derfor være traktatens artikel 175, stk. 1.

(6) Det er dog hensigtsmæssigt at træffe foranstaltninger på fællesskabsplan på grundlag af traktatens artikel 95 for at harmonisere kravene til anvendelse af fluorholdige drivhusgasser og markedsføring og mærkning af produkter og udstyr, der indeholder fluorholdige drivhusgasser. Markedsførings- og anvendelsesrestriktioner for visse anvendelser af fluorholdige drivhusgasser anses for hensigtsmæssige, hvor der findes levedygtige alternativer og hvor forbedring af indeslutning og genvinding ikke er mulig. Samtidig bør der tages hensyn til frivillige tiltag i nogle industrisektorer, samt at der til stadighed er udvikling af alternativer i gang.

(7) Markedsføring af produkter og anlæg, der indeholder fluorholdige drivhusgasser, som anført i bilag II er til skade for Fællesskabets og dets medlemsstaters mål og forpligtelser for så vidt angår klimaændringer, og det er derfor nødvendigt at begrænse markedsføringen af disse produkter og anlæg. Dette kunne også være tilfældet hvad angår markedsføring af andre anvendelser, der indeholder fluorholdige drivhusgasser, og derfor bør behovet for en udvidelse af bilag II revurderes under hensyntagen til den miljømæssige gevinst, den tekniske gennemførlighed og omkostningseffektiviteten.

(8) For at bidrage til opfyldelsen af Fællesskabets og dets medlemsstaters forpligtelser i henhold til FN's rammekonvention om klimaændringer, Kyoto-protokollen og beslutning 2002/358/EF bør Europa-Parlamentets og Rådets direktiv 2005/… /EF (10) og denne forordning, der begge bidrager til forebyggelse og minimering af emissioner af fluorholdige drivhusgasser, vedtages og offentliggøres i Den Europæiske Unions Tidende samtidig.

(9) Der bør indføres bestemmelser om overvågning, evaluering og revision af bestemmelserne i denne forordning.

(10) Medlemsstaterne bør indføre regler om sanktioner for overtrædelse af denne forordning og sikre, at de anvendes. Sanktionerne skal være effektive, stå i rimeligt forhold til overtrædelsen og have en afskrækkende virkning.

(11) I denne forordning overholdes de grundlæggende rettigheder, og principper, som bl.a. Den Europæiske Unions charter om grundlæggende rettigheder anerkender.

(12) Målene for denne forordning, nemlig indeslutning og indberetning af visse fluorholdige drivhusgasser samt begrænsning af anvendelse og markedsføring af produkter og udstyr, der indeholder visse fluorholdige drivhusgasser med henblik på beskyttelse af miljøet og bevarelse af det indre marked, kan ikke i tilstrækkelig grad opfyldes af medlemsstaterne og kan derfor på grund af forordningens omfang og virkninger bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går forordningen ikke ud over, hvad der er nødvendigt for at nå disse mål.

(13) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (11) —

UDSTEDT FØLGENDE FORORDNING:

Artikel 1

Anvendelsesområde

Formålet med denne forordning er at reducere emissioner af fluorholdige drivhusgasser, der er omfattet af Kyoto-protokollen. Den gælder for de fluorholdige drivhusgasser, der er opført i bilag A til protokollen. Bilag I til denne forordning indeholder en liste over de fluorholdige drivhusgasser, som på nuværende tidspunkt er omfattet af denne forordning, samt deres globale opvarmningspotentiale. I lyset af de ændringer, som er omhandlet i artikel 5, stk. 3, i Kyoto-protokollen og accepteret af Fællesskabet og dets medlemsstater, kan bilag I revurderes og eventuelt ajourføres.

Denne forordning behandler indeslutning, anvendelse, genvinding og destruktion af de fluorholdige drivhusgasser, som er opført i bilag I, mærkning og bortskaffelse af produkter og anlæg, der indeholder disse gasser, indberetning af oplysninger om disse gasser, anvendelser som omhandlet i artikel 8 og markedsføring af produkter og anlæg som omhandlet i artikel 9 samt uddannelse og autorisation af personale, der er inddraget i aktiviteter, der er omfattet af denne forordning.

Denne forordning berører ikke anvendelsen af direktiv 75/442/EØF, 96/61/EF, 2000/53/EF og 2002/96/EF.

Artikel 2

Definitioner

I denne forordning forstås ved:

1) »fluorholdige drivhusgasser«: hydrofluorcarboner (HFC), perfluorcarboner (PFC) og svovlhexafluorid (SF6) som opført i bilag I samt præparater, der indeholder disse stoffer, dog ikke stoffer, der er reguleret i Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget (12)

2) »hydrofluorcarbon«: en organisk forbindelse, der består af kulstof, brint og fluor, og hvor molekylet højst indeholder seks kulstofatomer

3) »perfluorcarbon«: en organisk forbindelse, der kun består af kulstof og fluor, og hvor molekylet højst indeholder seks kulstofatomer

4) »globalt opvarmningspotentiale«: en fluorholdig drivhusgas' klimaopvarmningspotentiale set i forhold til kuldioxids potentiale. Det globale opvarmningspotentiale (GWP) beregnes som opvarmningspotentialet af et kilogram gas over en periode på 100 år set i forhold til et kilogram CO2. GWP-værdierne i bilag I er de værdier, der er offentliggjort i tredje vurderingsrapport, som Det Mellemstatslige Panel for Klimaændringer (»IPCC's GWP-værdier 2001«) (13) har vedtaget

5) »præparat«: for så vidt angår forpligtelserne, som fastsat i denne forordning, undtagen destruktion, en blanding af to eller flere stoffer, hvoraf mindst et er en fluorholdig drivhusgas, medmindre præparatets samlede globale opvarmningspotentiale er mindre end 150. Præparatets samlede globale opvarmningspotentiale (14) fastlægges i henhold til del 2 i bilag I

6) »operatør«: den fysiske eller juridiske person, der har den faktiske kompetence til at træffe beslutninger om den tekniske funktion af de anlæg og systemer, der er omfattet af denne forordning; en medlemsstat kan i veldefinerede særlige situationer udpege ejeren som den, der er ansvarlig for operatørens forpligtelser

7) »markedsføring«: en producents eller importørs første levering til eller tilrådighedsstillelse for tredjemand, mod eller uden betaling, af produkter og anlæg, der indeholder eller hvis funktion er afhængig af fluorholdige drivhusgasser, inden for Den Europæiske Union

8) »anvendelse«: anvendelse af fluorholdige drivhusgasser i forbindelse med produktion, genpåfyldning, servicering eller vedligeholdelse af produkter og anlæg, der er omfattet af denne forordning

9) »varmepumpe«: en anordning eller et anlæg, som trækker varme ved lav temperatur ud af luft, vand eller jord og leverer varme

10) »udsivningsdetektionssystem«: en kalibreret mekanisk, elektrisk eller elektronisk anordning til detektion af udsivning af fluorholdige drivhusgasser, som ved detektion alarmerer operatøren

11) »hermetisk lukket system«: et system, hvor alle dele, der indeholder kølemidler, er gjort tætte ved svejsning, lodning eller en tilsvarende fast forbindelse

12) »beholder«: et produkt, der primært er udformet til at transportere eller opbevare fluorholdige drivhusgasser

13) »beholder, som ikke kan genpåfyldes«: en beholder, der er udformet til ikke at kunne genpåfyldes, og som anvendes til servicering, vedligeholdelse eller påfyldning af køleanlæg, luftkonditioneringsanlæg, varmepumpeanlæg, brandsikringssystemer eller højspændingsanlæg eller til opbevaring eller transport af opløsningsmidler, der er baseret på fluorholdige drivhusgasser

14) »genvinding«: indsamling og opbevaring af fluorholdige drivhusgasser fra f.eks. maskiner, udstyr og beholdere

15) »genanvendelse«: fornyet anvendelse af genvundne fluorholdige drivhusgasser efter en grundlæggende rensningsproces

16) »regenerering«: fornyet forarbejdning af genvundne fluorholdige drivhusgasser med henblik på at overholde en specificeret standard

17) »destruktion«: den proces, hvorved al eller det meste af en fluorholdig drivhusgas permanent omdannes eller nedbrydes til et eller flere stabile stoffer, som ikke er fluorholdige drivhusgasser

18) »morskabsspraydåser«: spraydåser, der markedsføres med henblik på salg til den brede offentlighed som spøg og skæmt eller til dekorative formål som anført i bilaget til Europa-Parlamentets og Rådets direktiv 94/48/EF (15).

Artikel 3

Indeslutning

1. Operatørerne af følgende stationære anvendelser: køleanlæg, luftkonditioneringsanlæg, varmepumpeanlæg og brandsikringssystemer, der indeholder fluorholdige drivhusgasser, som anført i bilag I, skal ved hjælp af alle foranstaltninger, som er teknisk mulige og ikke medfører uforholdsmæssigt store omkostninger:

a) hindre udsivning af disse fluorholdige drivhusgasser

b) snarest muligt reparere eventuelle fundne udsivninger.

2. Operatørerne af de anvendelser, der er omhandlet i stk. 1, skal sikre, at de kontrolleres for udsivning af autoriseret personale, der opfylder kravene i artikel 5, efter følgende plan:

a) anvendelser, der indeholder 3 kg fluorholdige drivhusgasser eller derover, kontrolleres mindst en gang hver 12. måned, dog ikke anlæg med hermetisk lukkede systemer, der er mærket som sådan og indeholder mindre end 6 kg fluorholdige drivhusgasser

b) anvendelser, der indeholder 30 kg fluorholdige drivhusgasser eller derover, kontrolleres mindst hver sjette måned

c) anvendelser, der indeholder 300 kg fluorholdige drivhusgasser eller derover, kontrolleres mindst hver tredje måned.

Anvendelserne kontrolleres for udsivning senest en måned efter, at en udsivning er blevet repareret for at sikre, at reparationen har været effektiv.

I forbindelse med dette stykke forstås der ved »kontrolleres for udsivning«, at anlægget eller systemet især undersøges for udsivning med direkte eller indirekte målemetoder, der fokuserer på de dele af anlægget eller systemet, hvorfra det er mest sandsynligt, at der kan ske udsivning.

3. Operatørerne af de i stk. 1 omhandlede anvendelser, der indeholder 300 kg fluorholdige drivhusgasser eller derover, skal installere udsivningsdetektionssystemer. Disse udsivningsdetektionssystemer kontrolleres mindst en gang hver 12. måned for at sikre, at de fungerer tilfredsstillende.

4. Hvis der allerede findes et passende udsivningsdetektionssystem, som fungerer tilfredsstillende, halveres den kontrolhyppighed, der kræves i henhold til stk. 2, litra b) og c).

5. Såfremt der med hensyn til brandsikringssystemer allerede findes en kontrolordning, der opfylder ISO 14520-standarden, kan sådan kontrol også opfylde denne forordnings krav, såfremt den foretages mindst lige så hyppigt.

6. Operatørerne af de i stk. 1 omhandlede anvendelser, der indeholder 3 kg fluorholdige drivhusgasser eller derover, skal føre en fortegnelse over mængder og typer installerede fluorholdige drivhusgasser, eventuelle tilføjede mængder og den mængde, der genvindes under servicering, vedligeholdelse og endelig bortskaffelse. De skal endvidere føre en fortegnelse over andre relevante oplysninger, herunder identifikation af den virksomhed eller den tekniker, som har udført servicering eller vedligeholdelse, samt datoer for og resultater af de kontroller, der er udført i henhold til stk. 2, 3 og 4. Fortegnelserne skal på anmodning stilles til rådighed for den kompetente myndighed og Kommissionen.

7. Senest den … (16) fastsætter Kommissionen efter proceduren i artikel 11, stk. 2, standardkontrolkravene for hver af de anvendelser, der er omhandlet i nærværende artikels stk. 1.

Artikel 4

Genvinding

1. Operatørerne af følgende typer stationære anlæg er ansvarlige for at indføre ordninger, således at der af autoriseret personale, der opfylder kravene i artikel 5, kan foretages en korrekt genvinding af fluorholdige drivhusgasser med henblik på at sikre genanvendelse, regenerering eller destruktion:

a) kølekredsløb i køle-, luftkonditionerings- og varmepumpeanlæg

b) anlæg, der indeholder opløsningsmidler, som er baseret på fluorholdige drivhusgasser

c) brandsikringssystemer og brandslukkere, og

d) højspændingsanlæg.

2. Når en beholder med fluorholdige gasser, som kan eller ikke kan genpåfyldes, er udtjent, er den person, der anvender beholderen til transport- eller opbevaringsformål, ansvarlig for at indføre en ordning for korrekt genvinding af eventuelle resterende gasser i beholderen med henblik på at sikre genanvendelse, regenerering eller destruktion af disse.

3. De fluorholdige drivhusgasser i andre produkter og anlæg, herunder mobilt udstyr, medmindre det anvendes til militære operationer, skal, i det omfang det er teknisk muligt og ikke medfører uforholdsmæssigt store omkostninger, genvindes af personale med de fornødne kvalifikationer med henblik på at sikre genanvendelse, regenerering eller destruktion af disse.

4. Genvinding med henblik på genanvendelse, regenerering eller destruktion af fluorholdige drivhusgasser i henhold til stk. 1-3 skal ske inden den endelige bortskaffelse af disse anlæg og hvor det er hensigtsmæssigt under servicering og vedligeholdelse.

Artikel 5

Uddannelse og autorisation

1. Senest den … (17) indfører Kommissionen på grundlag af oplysninger fra medlemsstaterne og i samråd med de relevante sektorer efter proceduren i artikel 11, stk. 2, mindstekrav og betingelser for gensidig anerkendelse med hensyn til uddannelsesprogrammer og autorisation af det pågældende personale og af virksomhederne og deres personale, der udfører de aktiviteter, der er omhandlet i artikel 3 og 4.

2. Senest den … (18) indfører eller tilpasser medlemsstaterne deres egne krav til uddannelse og autorisation på grundlag af de mindstekrav, der er omhandlet i stk. 1. Medlemsstaterne giver Kommissionen meddelelse om deres uddannelses- og autorisationsprogrammer. Medlemsstaterne skal anerkende autorisationer, der er udstedt i en anden medlemsstat, og må ikke af grunde, der vedrører autorisationer udstedt i en anden medlemsstat, begrænse den frie udveksling af tjenesteydelser eller etableringsfriheden.

3. Operatøren af den relevante anvendelse sikrer, at det relevante personale har den nødvendige autorisation som omhandlet i stk. 2, der indebærer tilstrækkeligt kendskab til de gældende bestemmelser og standarder samt den nødvendige færdighed med hensyn til emissionsforebyggelse og genvinding af fluorholdige drivhusgasser og sikker håndtering af den relevante anlægstype og størrelse.

4. Senest den … (19) sikrer medlemsstaterne, at de virksomheder, der udfører de aktiviteter, der er omhandlet i artikel 3 og 4, kun får leveret fluorholdige drivhusgasser, hvis deres relevante personale har de i stk. 2 i nærværende artikel omhandlede autorisationer.

5. Senest den … (17) vedtager Kommissionen efter proceduren i artikel ll, stk. 2, formatet til den indberetning, der er omhandlet i stk. 2 i nærværende artikel.

Artikel 6

Indberetning

1. Senest den 31. marts hvert år regnet fra det første kalenderår efter forordningens ikrafttræden indberetter hver enkelt producent, importør og eksportør af fluorholdige drivhusgasser til Kommissionen, og sender samme oplysninger til den kompetente myndighed i den berørte medlemsstat, følgende data for det foregående kalenderår:

a) Hver producent, der producerer mere end ét ton fluorholdige drivhusgasser pr. år, skal angive: — sin samlede produktion af hver fluorholdig drivhusgas i Fællesskabet med angivelse af de vigtigste anvendelseskategorier (f.eks. mobil luftkonditionering, køling, luftkonditionering, skum, spraydåser, el-apparater, halvlederfremstilling), i hvilke stoffet forventes anvendt — den mængde af hver fluorholdig drivhusgas, som den pågældende har markedsført i Fællesskabet — den mængde af hver fluorholdig drivhusgas, der er genanvendt, regenereret eller destrueret.

b) Hver importør, der importerer mere end ét ton fluorholdige drivhusgasser pr. år, herunder producenter, der også importerer, skal angive: — den mængde af hver fluorholdig drivhusgas, som den pågældende har importeret eller markedsført i Fællesskabet, med særskilt angivelse af de vigtigste anvendelseskategorier (f.eks. mobil luftkonditionering, køling, luftkonditionering, skum, spraydåser, el-apparater, halvlederfremstilling), i hvilke stoffet forventes anvendt — den mængde af hver brugt fluorholdig drivhusgas, som den pågældende har importeret med henblik på genanvendelse, regenerering eller destruktion.

c) Hver eksportør, der eksporterer mere end ét ton fluorholdige drivhusgasser pr. år, herunder producenter, der også eksporterer, skal angive: — den mængde af hver fluorholdig drivhusgas, som den pågældende har eksporteret fra Fællesskabet — mængden af hver brugt fluorholdig drivhusgas, som den pågældende har eksporteret med henblik på genanvendelse, regenerering eller destruktion.

2. Senest den … (20) vedtager Kommissionen efter proceduren i artikel 11, stk. 2, formatet for den indberetning, der er omhandlet i stk. 1 i nærværende artikel.

3. Kommissionen træffer passende foranstaltninger for at beskytte de fortrolige oplysninger, den modtager.

4. Medlemsstaterne indfører indberetningsordninger for de relevante sektorer, der er omhandlet i denne forordning, med henblik på at opnå emissionsdata i det omfang, det er muligt.

Artikel 7

Mærkning

1. Uden at det berører bestemmelserne i Rådets direktiv 67/548/EØF (21) og Europa-Parlamentets og Rådets direktiv 1999/45/EF (22) om etikettering af farlige stoffer og præparater må de i stk. 2 anførte produkter og anlæg, der indeholder fluorholdige drivhusgasser, ikke markedsføres, medmindre den kemiske betegnelse på de fluorholdige drivhusgasser er identificeret ved hjælp af et mærke påført industriens godkendte nomenklatur. Mærket skal klart angive, at produktet eller anlægget indeholder fluorholdige drivhusgasser, og dette skal klart og uudsletteligt være anført på produktet eller anlægget ved de steder, hvor den fluorholdige drivhusgas påfyldes eller genvindes, eller på den del af produktet eller anlægget, som indeholder den fluorholdige drivhusgas. Hermetisk lukkede systemer skal mærkes som sådanne.

2. Stk. 1 finder anvendelse på følgende typer anlæg og produkter:

a) køleanlæg og -produkter, som indeholder perfluorcarboner, eller præparater, som indeholder perfluorcarboner

b) køle- og luftkonditioneringsanlæg og -produkter (bortset fra dem i motorkøretøjer), varmepumper, brandsikringssystemer og brandslukkere, såfremt den pågældende anlægs- eller produkttype indeholder hydrofluorcarboner, eller præparater, som indeholder hydrofluorcarboner

c) afbrydere, som indeholder svovlhexafluorid, eller præparater, som indeholder svovlhexafluorid og

d) alle beholdere med fluorholdige drivhusgasser.

3. Kommissionen fastlægger efter proceduren i artikel 11, stk. 2, hvilken mærkning der skal anvendes.

Artikel 8

Begrænsning af anvendelse

1. Anvendelse af svovlhexafluorid eller præparater, der indeholder svovlhexafluorid, til magnesiumstøbning forbydes fra den 1. januar 2008, medmindre mængden af anvendt svovlhexafluorid er mindre end 850 kg pr. år.

2. Anvendelse af svovlhexafluorid eller præparater, der indeholder svovlhexafluorid, til oppumpning af bildæk forbydes fra den … (20).

Artikel 9

Markedsføring

1. Markedsføring af produkter og anlæg, der indeholder eller hvis funktion er afhængig af fluorholdige drivhusgasser, som anført i bilag II, forbydes som angivet i bilaget.

2. Stk. 1 finder ikke anvendelse på produkter eller anlæg, der påviseligt er fremstillet inden ikrafttrædelsen af det pågældende markedsføringsforbud.

Artikel 10

Revision

1. På grundlag af de fremskridt, der gøres med hensyn til potentiel indeslutning af emissioner fra eller erstatning af fluorholdige drivhusgasser i luftkonditioneringsanlæg, bortset fra luftkonditioneringsanlæg i motorkøretøjer som omhandlet i Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (23), og i køleanlæg i transportmidler, foretager Kommissionen en revision af denne forordning og offentliggør en rapport senest den 31. december 2007. Den fremsætter om nødvendigt også forslag til nye bestemmelser med henblik på anvendelse af artikel 3 på luftkonditioneringsanlæg, bortset fra luftkonditioneringsanlæg i motorkøretøjer som omhandlet i direktiv 70/156/EØF, og på køleanlæg i transportmidler.

2. Kommissionen offentliggør senest den … (24) en rapport om erfaringerne med anvendelsen af denne forordning. Rapporten skal bl.a. indeholde:

a) en vurdering af virkningerne af de relevante bestemmelser om emissioner og fremskrevne emissioner af fluorholdige drivhusgasser og en undersøgelse af disse bestemmelsers lønsomhed

b) en vurdering på baggrund af IPCC's fremtidige vurderingsrapporter af, om der bør tilføjes yderligere fluorholdige drivhusgasser i bilag I

c) en evaluering af de uddannelses- og autorisationsprogrammer, som medlemsstaterne har opstillet i medfør af artikel 5, stk. 2

d) en vurdering af behovet for normer på fællesskabsplan for begrænsning af emissioner af fluorholdige drivhusgasser fra produkter og anlæg, navnlig for så vidt angår skum, herunder tekniske krav til produkters og anlægs udformning

e) en evaluering af effektiviteten af de foranstaltninger vedrørende indeslutning, der træffes af operatører, jf. artikel 3, og en vurdering af, om der kan opstilles maksimale udsivningstal for installationer

f) en vurdering og eventuelt forslag om ændring af indberetningskravene i artikel 6, stk. 1, især kravet om den kvantitative begrænsning på ét ton for at forbedre anvendelsen af disse indberetningskrav i praksis

g) en vurdering af behovet for udvikling og formidling af noter om den bedste tilgængelige teknik og bedste miljøpraksis vedrørende forebyggelse og minimering af udsivning og emissioner af fluorholdige drivhusgasser

h) et generelt overblik over den teknologiske udvikling i såvel Fællesskabet som på internationalt plan, navnlig med hensyn til skum, indhøstede erfaringer, miljøkrav samt virkningerne på det indre marked

i) en vurdering af, om det er teknisk muligt og lønsomt at anvende et andet stof i stedet for svovlhexafluorid i forbindelse med sandstøbning, permanent formstøbning og højtrykstøbning, og eventuelt forslag om en revision af artikel 8, stk. 1, senest den 1. januar 2009; ligeledes en revision af undtagelsen i artikel 8, stk. 1, på baggrund af en yderligere vurdering af tilgængelige alternativer senest den 1. januar 2010

j) en vurdering af, om det er teknisk muligt og lønsomt at medtage flere produkter og anlæg, der indeholder fluorholdige drivhusgasser, i bilag II, og eventuelt forslag om ændring af bilag II for at medtage sådanne yderligere produkter og anlæg.

k) en vurdering af, om Fællesskabets bestemmelser om fluorholdige drivhusgassers globale opvarmningspotentiale bør revideres. Eventuelle ændringer bør tage højde for den teknologiske og videnskabelige udvikling samt behovet for at tage hensyn til den tidsmæssige planlægning af industriproduktionen.

3. Om nødvendigt fremsætter Kommissionen passende forslag til ændring af de relevante bestemmelser i denne forordning.

Artikel 11

Udvalg

1. Kommissionen bistås af det ved artikel 18 i forordning (EF) nr. 2037/2000 nedsatte udvalg.

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 12

Sanktioner

1. Medlemsstaterne fastsætter regler om sanktioner, der skal anvendes i tilfælde af overtrædelse af denne forordnings bestemmelser, og træffer de fornødne foranstaltninger til sikring af, at reglerne anvendes. De fastsatte sanktioner skal være effektive, stå i rimeligt forhold til overtrædelsen og have en afskrækkende virkning.

2. Medlemsstaterne meddeler Kommissionen deres regler vedrørende sanktioner senest den … (25) og underretter den straks om senere ændringer af de pågældende regler.

Artikel 13

Ikrafttræden

Denne forordning træder i kraft 12 måneder efter datoen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den På Europa-Parlamentets vegne … Formand På Rådets vegne … Formand

(1) EUT C 108 af 30.4.2004, s. 62.

(2) Europa-Parlamentets udtalelse af 31.3.2004 (EUT C 103 E af 29.4.2004, s. 600), Rådets fælles holdning af 21.6.2005 og Europa-Parlamentets holdning af … (endnu ikke offentliggjort i EUT).

(3) Europa-Parlamentets og Rådets afgørelse nr. 1600/2002/EF af 22. juli 2002 om fastlæggelse af Fællesskabets sjette miljøhandlingsprogram (EFT L 242 af 10.9.2002, s. 1).

(4) EFT L 33 af 7.2.1994, s. 11.

(5) EFT L 130 af 15.5.2002, s. 1.

(6) EFT L 194 af 25.7.1975, s. 39. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(7) EFT L 257 af 10.10.1996, s. 26. Senest ændret ved forordning (EF) nr. 1882/2003.

(8) EFT L 269 af 21.10.2000, s. 34. Ændret ved Kommissionens afgørelse 2002/525/EF (EFT L 170 af 29.6.2002, s. 81).

(9) EUT L 37 af 13.2.2003, s. 24. Senest ændret ved Rådets beslutning 2004/486/EF (EUT L 162 af 30.4.2004, s. 114).

(10) Se side … i denne EUT (Reference til direktivet, som svarer til denne forordning for samtidig offentliggørelse).

(11) EFT L 184 af 17.7.1999, s. 23.

(12) EFT L 244 af 29.9.2000, s. 1. Senest ændret ved Kommissionens forordning (EF) nr. 2077/2004 (EUT L 359 af 4.12.2004, s. 28).

(13) IPCC's tredje klimaændringsvurdering 2001. En rapport fra Det Mellemstatslige Panel for Klimaændringer (http://www.ipcc.ch/pub/reports.htm).

(14) Ved beregning af GWP-værdien for ikke-fluorholdige drivhusgasser i præparater finder de værdier, der er offentliggjort i IPCC's første vurdering, anvendelse, jf. Climate Change, The IPCC Scientific Assessment, J.T. Houghton, G.J. Jenkins, J.J. Ephraums (ed.), Cambridge University Press, Cambridge (UK) 1990.

(15) Europa-Parlamentets og Rådets direktiv 94/48/EF af 7. december 1994 om trettende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (EFT L 331 af 21.12.1994, s. 7).

(16) Datoen for denne forordnings ikrafttræden.

(17) Datoen for denne forordnings ikrafttræden.

(18) Et år efter denne forordnings ikrafttræden.

(19) To år efter denne forordnings ikrafttræden.

(20) Datoen for denne forordnings ikrafttræden.

(21) Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer. (EFT 196 af 16.8.1967, s. 1). Senest ændret ved Kommissionens direktiv 2004/73/EF (EUT L 152 af 30.4.2004, s. 1).

(22) Europa-Parlamentets og Rådets direktiv 1999/45/EF af 31. maj 1999 om indbyrdes tilnærmelse af medlemsstaternes love og administrative bestemmelser om klassificering, emballering og etikettering af farlige præparater (EFT L 200 af 30.7.1999, s. 1). Senest ændret ved Rådets direktiv 2004/66/EF (EUT L 168 af 1.5.2004, s. 35).

(23) EFT L 42 af 23.2.1970, s. 1. Senest ændret ved Kommissionens direktiv 2004/104/EF (EUT L 337 af 13.11.2004, s. 13).

(24) Fire år efter datoen for denne forordnings ikrafttræden.

(25) Et år efter datoen for denne forordnings ikrafttræden.

BILAG I DEL 1 Fluorholdige drivhusgasser, som omhandlet i artikel 2, nr. 1) Fluorholdig drivhusgas Kemisk formel Globalt opvarmningspotentiale Svovlhexafluorid SF6 22 200 Hydrofluorcarboner (HFC): HFC-23 CHF3 12 000 HFC-32 CH2F2 550 HFC-41 CH3F 97 HFC-43-10mee C5H2F10 1 500 HFC-125 C2HF5 3 400 HFC-134 C2H2F4 1 100 HFC-134a CH2FCF3 1 300 HFC-152a C2H4F2 120 HFC-143 C2H3F3 330 HFC-143a C2H3F3 4 300 HFC-227ea C3HF7 3 500 HFC-236cb CH2FCF2CF3 1 300 HFC-236ea CHF2CHFCF3 1 200 HFC-236fa C3H2F6 9 400 HFC-245ca C3H3F5 640 HFC-245fa CHF2CH2CF3 950 HFC-365mfc CF3CH2CF2CH3 890 Perfluorcarboner (PFC) Perfluormethan CF4 5 700 Perfluorethan C2F6 11 900 Perfluorpropan C3F8 8 600 Perfluorbutan C4F10 8 600 Perfluorpentan C5F12 8 900 Perfluorhexan C6F14 9 000 Perfluorcyclobutan c-C4F8 10 000 DEL 2 Metode til beregning af et præparats samlede globale opvarmningspotentiale (GWP) Et præparats samlede GWP-værdi er et vægtet gennemsnit, der udledes af summen af de enkelte stoffers vægtprocenter, multipliceret med deres GWP-værdier. Σ (stof X % × GWP) + (stof Y % × GWP) + … (stof N % × GWP) hvor % er andelen efter vægt med en vægttolerance på +/–1 %. F.eks.: ved anvendelse af formlen på en teoretisk blanding af gasser, der består af 23 % HFC-32, 25 % HFC-125 og 52 % HFC-134a; Σ (23 % × 550) + (25 % × 3 400) + (52 % × 1 300) Samlet GWP-værdi = 1 652,5

BILAG II Markedsføringsforbud, jf. artikel 9 Fluorholdige drivhusgasser Produkter og anlæg Dato for forbud Fluorholdige drivhusgasser Engangsbeholdere Ikrafttrædelsesdatoen Hydrofluorcarboner og perfluorcarboner Ikke-indesluttede anlæg med direkte fordampning, der indeholder kølemidler Ikrafttrædelsesdatoen Perfluorcarboner Brandsikringssystemer og brandslukkere Ikrafttrædelsesdatoen Fluorholdige drivhusgasser Ruder til boliger Ikrafttrædelsesdatoen Fluorholdige drivhusgasser Andre ruder Et år efter ikrafttrædelsesdatoen Fluorholdige drivhusgasser Sko 1. juli 2006 Fluorholdige drivhusgasser Dæk Ikrafttrædelsesdatoen Fluorholdige drivhusgasser Enkomponentskum, undtagen hvis det af hensyn til nationale sikkerhedsnormer er nødvendigt Et år efter ikrafttrædelsesdatoen Hydrofluorcarboner Morskabsspraydåser To år efter ikrafttrædelsesdatoen